b'\n_START_ARTICLE_\nAntanas Trimakas\n_START_SECTION_\nBiografija\n_START_PARAGRAPH_\nGim\xc4\x97 1902\xc2\xa0m. bir\xc5\xbeelio 19 d. Taupriuose. 1924\xc2\xa0m. baig\xc4\x99s Bir\xc5\xbe\xc5\xb3 gimnazij\xc4\x85 studijavo teis\xc4\x99 Kauno Vytauto Did\xc5\xbeiojo universitete v\xc4\x97liau Pranc\xc5\xabzijoje Lilio universitete, kur \xc4\xafgijo ekonomini\xc5\xb3 ir politini\xc5\xb3 moksl\xc5\xb3 daktaro laipsn\xc4\xaf. Nuo 1924\xc2\xa0m. spaudoje ra\xc5\xa1\xc4\x97 politiniais, kooperatiniais, socialiniais klausimais. Redagavo kelis periodinius leidinius, i\xc5\xa1leido eil\xc4\x99 studij\xc5\xb3 pranc\xc5\xabz\xc5\xb3 kalba. 1931\xe2\x80\x931932\xc2\xa0m. studijas gilino Hagoje ir 1936\xc2\xa0m. Tarptautini\xc5\xb3 politini\xc5\xb3 moksl\xc5\xb3 mokykloje \xc5\xbdenevoje. Baig\xc4\x99s mokslus prad\xc4\x97jo dirbti Lietuvos diplomatin\xc4\x97je tarnyboje, dirbo sekretoriumi Lietuvos pasiuntinyb\xc4\x97je Stokholme. Kaune dirbo u\xc5\xbesienio reikal\xc5\xb3 ministerijos Vidurio Europos reikal\xc5\xb3 skyriaus ved\xc4\x97ju, Lietuvos pasiuntinyb\xc4\x97s Var\xc5\xa1uvoje patar\xc4\x97ju. 1939\xc2\xa0m. Lietuvos Respublikos generalinio konsulato Vilniuje generalinis konsulas ir pasiuntinyb\xc4\x97s patar\xc4\x97jas, 1939\xe2\x80\x931940\xc2\xa0m. \xc4\xafgaliotinio Vilniaus kra\xc5\xa1tui pavaduotojas._NEWLINE_Pasitrauk\xc4\x99s \xc4\xaf Vokietij\xc4\x85, 1945\xe2\x80\x931947\xc2\xa0m. buvo BALF \xc4\xafgaliotiniu Vokietijoje ir Lietuvos generaliniu konsulu Tiubingene. 1947\xc2\xa0m. atvyko \xc4\xaf JAV. Nuo pat VLIK \xc4\xafsik\xc5\xabrimo buvo \xc4\xafsijung\xc4\x99s \xc4\xaf jo darb\xc4\x85, prad\xc5\xbeioje kaip politin\xc4\x97s komisijos narys, v\xc4\x97liau kaip narys ir pirmininkas. Savo pirmininkavimo kadencijos metu 1957\xc2\xa0m. bir\xc5\xbeelio 1 d.\xc2\xa0\xe2\x80\x93 1964\xc2\xa0m. kovo 27 d. Lietuvos ir vidurio Europos krik\xc5\xa1\xc4\x8dioni\xc5\xb3 demokrat\xc5\xb3 unijos vykdomojo komiteto reikalais lank\xc4\x97si Brazilijoje, Argentinoje, \xc4\x8cil\xc4\x97je, Peru, Venesueloje ir Panamoje. Taip pat dirbo Niujorke veikusioje patariamojoje lietuvi\xc5\xb3 grup\xc4\x97je prie Europos laisv\xc4\x97s komiteto. Nuolatinis pavergt\xc5\xb3j\xc5\xb3 Europos Taut\xc5\xb3 seimo lietuvi\xc5\xb3 delegacijos narys ir politin\xc4\x97s komisijos pirmininkas.'